དེས་ན།འབྲས་ལྗོངས་ནི་དུས་ནམ་ཞིག་ལ་ཚུལ་ཇི་ལྟར་རྒྱལ་ཁབ་ཅིག་ཏུ་གྲུབ་པ་ནི།འདི་ལྟར།བོད་བཙན་པོའི་གདུང་རྒྱུད་དུ་གཏོགས་པའི་གུ་གེ་རྒྱལ་པོ་བཀྲ་ཤིས་ཁྲི་བཙན་གྱི་སྲས་སུ་༡༥༩༢ལོར་སྐུ་འཁྲུངས་པ་སྦས་པའི་རྣལ་འབྱོར་བ་ཆེན་པོ་མངའ་བདག་སེམས་དཔའ་ཆེན་པོས་བོད་མི་ཉག་རྒྱལ་པོའི་སྲས་གྱད་འབུམ་བསགས་ཀྱི་གདུང་ལས་བྱོན་པ།ཞལ་ངོ་ཨ་ཕ་རྡོ་རྗེ་དེ་ཉིད་ལ་མཚན་ཕུན་ཚོགས་རྣམ་རྒྱལ་ཞེས་གསོལ་ཏེ།༡༦༤༢ལོར།འབྲས་མོ་ལྗོངས་ཀྱི་ཆོས་སྲིད་ལུགས་གཉིས་ལ་མངའ་དབང་བསྒྱུར་བའི་རྒྱལ་བོར་བསྐོས་པ་ནས་འབྲས་ལྗོངས་རྒྱལ་ཁབ་དབུ་བརྙེས་ཤིང་།རྒྱལ་ཐོག་དང་པོ་ཕུན་ཚོགས་རྣམ་རྒྱལ་གྱིས་རྒྱལ་སྲིད་བཟུང་བ་ནས་ཆོས་རྒྱལ་དཔལ་ལྡན་དོན་གྲུབ་ཀྱི་བར་རྒྱལ་ཐོག་བཅུ་གཉིས་བྱུང་།ཐོག་མའི་རྒྱལ་ས་ཡུག་བསམ་བཀྲ་ཤིས་སྟེང་ཁ་རུ་བཅས།དེ་ནས་རྒྱལ་བོ་རིམ་བྱོན་སྐབས་ས་གནས་མི་འདྲ་བ་དྲུག་ཏུ་རྒྱལ་ས་རིམ་པར་གནས་སྤོས་མཛད།༡༨༩༡ལོར་རྒྱལ་ས་སྒང་ཏོག་ཏུ་གནས་སྤར་བ་ནས་ད་ལྟའི་བར་རོ།།འབྲས་ལྗོངས་རྒྱལ་ཐོག་བཅུ་གཉིས་པ།དཔལ་ལྡན་དོན་གྲུབ་རྣམ་རྒྱལ་གྱི་རྒྱལ་སྲིད་སྐྱོང་སྐབས་ནང་འཁྲུག་ངོ་རྒོལ་བྱུང་སྟེ་རྒྱལ་ཁབ་སྲ་བརྟན་དུ་མ་གྱུར་བར་བརྟེན།༡༩༧༥ལོར་རྒྱ་གར་རྒྱལ་ཁོངས་སུ་ཚུད་དོ།།